Αμαλία Αυγούστα της Βαυαρίας

Η Αμαλία Αυγούστα (γερμ. Amalia Augusta von Bayern, 13 Νοεμβρίου 1801 - 8 Νοεμβρίου 1877) του Οίκου των Βίττελσμπαχ ήταν πριγκίπισσα της Βαυαρίας και με το γάμο της έγινε βασίλισσα της Σαξονίας.

Βιογραφία
Γεννήθηκε στο Μόναχο και ήταν το τέταρτο παιδί και η δεύτερη κόρη του Μαξιμιλιανού Α΄ Ιωσήφ της Βαυαρίας και της Καρολίνας, κόρης του Καρόλου Λουδοβίκου, Διαδόχου Πρίγκιπα της Βάδης. Ήταν η πανομοιότυπη δίδυμη αδελφή της Ελισάβετ Λουδοβίκας, μετέπειτα Βασίλισσας της Πρωσίας. Ο πατέρας της είχε παντρευτεί ξανά πριν το γάμο με τη μητέρα της και η Αμαλία Αυγούστα είχε ακόμη τέσσερα ετεροθαλή αδέλφια, μεταξύ των οποίων ο μελλοντικός Λουδοβίκος Α΄ της Βαυαρίας.

 Γάμος 
Το 1822 παντρεύτηκε τον Ιωάννη της Σαξονίας δια πληρεξουσίου στις 10 Νοεμβρίου στο Μόναχο και αυτοπροσώπως στις 22 Νοεμβρίου στη Δρέσδη. Απέκτησαν εννέα παιδιά, εκ των οποίων τα οκτώ επιβίωσαν της παιδικής ηλικίας. Το 1833 η μικρότερη αδελφή της, Μαρία Άννα, παντρεύτηκε το μεγαλύτερο αδελφό του Ιωάννη, Φρειδερίκο Αύγουστο, που έγινε βασιλιάς της Σαξονίας τρία χρόνια μετά. 

Το 1851 έλαβε τη θέση της προέδρου του Συλλόγου Γυναικών της Δρέσδης που είχε ιδρυθεί από την αδελφή της. Το 1859 αναδιοργάνωσε το ίδρυμα και έθεσε το νομικό πλαίσιο υπό το οποίο εκείνο λειτούργησε έως το 1932.

 Βασίλισσα της Σαξονίας 
Ο σύζυγός της διαδέχθηκε τον αδελφό του, Φρειδερίκο Αύγουστο Β΄, το 1854 και η Αμαλία Λουδοβίκα έγινε βασιλική σύζυγος της Σαξονίας. Ήταν υπέρμαχος της απολυταρχικής μοναρχίας και συντηρητική Καθολική, αν και δεν είναι εξακριβωμένη η στάση της απέναντι στο διωγμό των Σαξόνων Προτεσταντών τη δεκαετία του 1860.

Έχοντας πλέον μεγαλύτερο κύρος, το βασιλικό ζεύγος της Σαξονίας προσπάθησε να πετύχει δυναστικούς γάμους για τα παιδιά του. Ο σύζυγος της Αμαλίας Αυγούστας προέτασσε τη σημασία ενός ευτυχισμένου γάμου. Τελικά, σχεδόν όλα τα παιδιά τους παντρεύτηκαν γόνους ισχυρών οικογενειών ή προτάθηκαν για πιθανές ενώσεις, όπως η τρίτη κόρη τους, Σιδωνία, που ήταν πιθανή νύφη για τον εξάδελφό της, Φραγκίσκο Ιωσήφ της Αυστρίας.

Το 1871 η Σαξονία προσχώρησε στη Γερμανική Συνομοσπονδία με επικεφαλής την Πρωσία. Ο Ιωάννης της Σαξονίας πέθανε δύο χρόνια μετά.

 Θάνατος 
Η Αμαλία Αυγούστα επέζησε των έξι εκ των εννέα παιδιών της. Πέθανε το 1877 σε ηλικία 75 ετών στη Δρέσδη και ετάφη στον Καθεδρικό Ναό της πόλης.

Η οδός Αμαλίενστρασσε στην Περιοχή των Μουσείων στο Μόναχο έλαβε το όνομά της προς τιμήν της το 1812.

Οικογένεια
Παντρεύτηκε το 1822 τον Ιωάννη της Σαξονίας και είχε εννέα τέκνα:
 Μαρία Αυγούστα Φρειδερίκη Καρολίνα Λουδοβίκα Αμαλία Μαξιμιλιανή Φραγκίσκη Νεπομυκήνη Ιαβερία (1827 - 1857), πέθανε από φυματίωση.
 Αλβέρτος (1828 - 1902), Βασιλιάς της Σαξονίας, παντρεύτηκε την Καρόλα της Σουηδίας.
 Ελισάβετ (1830 - 1912), παντρεύτηκε 1) το Φερδινάνδο της Σαβοΐας-Γένουας, απέκτησαν δύο παιδιά και 2) το Νικολό, Μαρκήσιο του Ραπάλλο.
Φρειδερίκος Αύγουστος Ερνέστος Φερδινάνδος Γουλιέλμος Λουδοβίκος Αντώνιος Νέπομουκ Μαρία Βαπτιστής Ιαβέρης Βικέντιος (1831 - 1847), πέθανε από πορφύρα.
 Γεώργιος (1832 - 1904), Βασιλιάς της Σαξονίας, παντρεύτηκε τη Μαρία Άννα της Πορτογαλίας, απέκτησε οκτώ παιδιά.
 Μαρία Σιδωνία Λουδοβίκα Ματθίλδη Βιλελμίνη Αυγούστα Ιαβερία Βαπτιστή Νεπομυκήνη Βερενίκη Υακίνθη Θεοδότη (1834 - 1862), πέθανε από τύφο.
 Άννα (1836 - 1859), παντρεύτηκε το Φερδινάνδο Δ΄ της Τοσκάνης, απέκτησε δύο παιδιά.
 Μαργαρίτα (1840 - 1858), παντρεύτηκε τον εξάδελφό της, Κάρολο Λουδοβίκο της Αυστρίας.
 Σοφία (1845 - 1867), παντρεύτηκε τον εξάδελφό της, Κάρολο Θεόδωρο εν Βαυαρία, απέκτησαν ένα παιδί.

Πρόγονοι

Πηγές
 Petermann, Karl: Der König Johann und die Königin Amalie von Sachsen, sowie die Feier ihres goldenen Ehejubiläums; in: Erzählungen. O.Author, o.J.

 Παραπομπές 

Κατηγορία:Πριγκίπισσες της Βαυαρίας
Κατηγορία:Βαυαροί ευγενείς
Κατηγορία:Οίκος του Βίττελσμπαχ
Κατηγορία:Διάδοχοι της Σαξονίας
Κατηγορία:Βασίλισσες της Σαξονίας
Κατηγορία:Βασίλισσες της Γερμανίας